ลงทุนแมนสัมภาษณ์ คุณบิลเจ้าของไมเนอร์ กรณีเพิ่มทุน
ล่าสุด บริษัทไมเนอร์มีข่าวใหญ่กรณีการจัดหาเงินทุนเพิ่มเติมมูลค่าราว 25,000 ล้านบาท ผ่านการออกหุ้นกู้ เพิ่มทุน และออกใบสำคัญแสดงสิทธิที่จะซื้อหุ้นสามัญ
19 พ.ค. 2563

ลงทุนแมนสัมภาษณ์ คุณบิลเจ้าของไมเนอร์ กรณีเพิ่มทุน /โดย ลงทุนแมน
ล่าสุด บริษัทไมเนอร์มีข่าวใหญ่กรณีการจัดหาเงินทุนเพิ่มเติมมูลค่าราว 25,000 ล้านบาท
ผ่านการออกหุ้นกู้ เพิ่มทุน และออกใบสำคัญแสดงสิทธิที่จะซื้อหุ้นสามัญ
ถ้าใครยังไม่รู้จักบริษัทไมเนอร์ บริษัทนี้เป็นเจ้าของ และบริหารเครือโรงแรมกว่า 530 แห่ง
เช่น อนันตรา, เอ็นเอช โฮเทลส์, แมริออท และเซนต์ รีจิส
รวมถึงร้านอาหารกว่า 2,300 แห่ง เช่น เดอะ พิซซ่า คอมปะนี, สเวนเซ่นส์ และ บอนชอน
โดยแบรนด์ทั้งหมดนี้ กระจายธุรกิจอยู่ในหลายประเทศทั่วทุกมุมโลก
แต่ทุกอย่างในโลกนี้ ก็มีเหตุการณ์ไม่คาดฝัน
เมื่อโรคระบาดทำให้การเดินทาง การออกไปกินข้าวนอกบ้านหยุดชะงัก
ทำให้บริษัทต้องปิดโรงแรม และร้านอาหารในหลายประเทศที่บริษัทได้ดำเนินกิจการอยู่
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
พอเรื่องเป็นแบบนี้ ธุรกิจไมเนอร์ จึงต้องหาวิธีรับมือกับสถานการณ์ดังกล่าว
เพื่อเพิ่มความเชื่อมั่นให้กับผู้ที่เกี่ยวข้อง
ไมเนอร์ได้วางแผนรับมือผ่านการจัดหาทุนมูลค่ากว่า 25,000 ล้านบาท
ผ่านเครื่องมือทางการเงินต่างๆ ประกอบด้วย
1. การออกหุ้นกู้ที่มีลักษณะคล้ายทุน มูลค่า 10,000 ล้านบาท
2. การเพิ่มทุนโดยจัดสรรให้กับผู้ถือหุ้นเดิมตามสัดส่วน มูลค่า 10,000 ล้านบาท
3. การออกใบสำคัญแสดงสิทธิที่จะซื้อหุ้นสามัญ อายุ 3 ปี มูลค่า 5,000 ล้านบาท
สำหรับหุ้นเพิ่มทุนจะถูกจัดสรรให้กับผู้ถือหุ้นเดิมในอัตราไม่ต่ำกว่า 6.45 หุ้น ต่อหุ้นเพิ่มทุน 1 หุ้น
ถึงตรงนี้ หลายคนโดยเฉพาะผู้ถือหุ้นไมเนอร์ คงมีคำถามว่าการเพิ่มทุนครั้งนี้ผู้ถือหุ้นเดิมจะกระทบอย่างไร
เรื่องนี้สามารถถูกแบ่งออกเป็น 2 กรณี ก็คือ
1. หากเราไม่เพิ่มทุน สัดส่วนการถือหุ้นของเราจะลดลง (Dilute) ประมาณ 13.4% แต่การมีสัดส่วนที่ลดลงในครั้งนี้ก็เพื่อแลกกับบริษัทที่จะแข็งแกร่งขึ้นจากการได้เงินทุนเป็นหมื่นล้านบาทของคนที่เพิ่มทุน
2. หากเราเพิ่มทุน สัดส่วนการถือหุ้นของเราจะคงเดิม โดยราคาของหุ้นเพิ่มทุน จะเป็นราคาตลาดเฉลี่ย 7 ถึง 15 วัน ก่อนวันกำหนดราคา โดยมีส่วนลดไม่เกิน 15%
นอกจากนี้ หากใครถือหุ้นไมเนอร์ก็จะได้รับใบสำคัญแสดงสิทธิ หรือวอร์แรนท์ ที่สามารถใช้สิทธิได้ใน 3 ปีข้างหน้า
แล้วในมุมของคุณบิล (วิลเลียม อี.ไฮเน็ค) เจ้าของบริษัทไมเนอร์ ให้ความเห็นอะไรบ้างเกี่ยวกับเรื่องนี้?
คุณบิลเป็นผู้ก่อตั้ง ซึ่งปัจจุบันเป็นประธานกรรมการของไมเนอร์และเป็นหนึ่งในผู้ถือหุ้นใหญ่ระบุว่าเขามีความต้องการที่จะซื้อหุ้นเพิ่มทุนตามสัดส่วนการถือหุ้นของตนเองทั้งหมด รวมถึงเต็มใจจะจองซื้อเกินกว่าสิทธิ เช่นกัน
สำหรับใบสำคัญแสดงสิทธิ ทุกคนที่ถือหุ้นไมเนอร์ และทุกคนที่ซื้อหุ้นเพิ่มทุนจะได้รับใบสำคัญแสดงสิทธิที่จะซื้อหุ้นสามัญ แต่คนที่ซื้อหุ้นเพิ่มทุนจะได้รับใบสำคัญแสดงสิทธิมากกว่าคนที่ไม่เพิ่มทุน เพราะใบสำคัญแสดงสิทธิจะยึดกับจำนวนหุ้นที่ถือหลังจากเพิ่มทุนแล้ว
โดยปกติแล้วราคาใช้สิทธิจะสูงกว่าราคาตลาดมาก แต่คราวนี้ไมเนอร์ตั้งราคาใช้สิทธิต่ำ ๆ เพื่อให้เป็นรางวัลและแรงจูงใจผู้ถือหุ้น และราคาใช้สิทธินั้นไม่ได้เป็นตัวชี้ราคาหุ้นในอนาคต โดยที่ไมเนอร์ตั้งใจตั้งราคาต่ำ ๆ ให้ผู้ถือใบแสดงสิทธิได้กำไรตอนใช้สิทธิใน 3 ปีข้างหน้า
โดยคุณบิลยืนยันว่ากลยุทธ์การจัดหาเงินทุนครั้งนี้ทั้งการออกหุ้นกู้ ออกหุ้นเพิ่มทุน ออกใบสำคัญแสดงสิทธิ ถือว่าเป็นแผนการเบ็ดเสร็จในคราวเดียว จะไม่มีการออกอะไรเพิ่มอีก และเกินพอที่จะเพิ่มความแข็งแกร่งให้บริษัท แม้สถานการณ์จะยืดเยื้อออกไปอีก
ในส่วนของการอนุมัติหรือมติเป็นเอกฉันท์จากคณะกรรมการบริษัทก็ถือเป็นสัญญาณที่ดี เพราะภายในบอร์ดบริหาร หรือคณะกรรมการเองก็มีผู้ถือหุ้นใหญ่อย่างคุณบิลอยู่
คุณบิลในฐานะผู้ที่สร้างไมเนอร์ขึ้นมากับมือ บอกว่ามีความมั่นใจว่าบริษัท จะสามารถผ่านพ้นวิกฤตินี้ไปได้อีกครั้ง เพราะจากกว่า 50 ปีที่ผ่านมา ไมเนอร์ เผชิญกับวัฏจักรทางเศรษฐกิจมาแล้วมากมาย
ทำให้มีประสบการณ์ และความเชี่ยวชาญ ซึ่งถือเป็นข้อได้เปรียบที่ต่างจากผู้อื่น
ที่สำคัญคือ ไมเนอร์ ประกอบด้วยธุรกิจที่หลากหลาย มีแบรนด์ในเครือที่มีคุณภาพ และคงอยู่ในระยะยาว ซึ่งเป็นปัจจัยพื้นฐานที่แข็งแกร่ง ที่จะไม่เปลี่ยนแปลง
โดยในอนาคตไมเนอร์จะปรับโครงสร้างให้มีความเป็นดิจิทัลมากขึ้น
เพื่อรองรับพฤติกรรมของลูกค้า และการเพิ่มประสิทธิภาพด้านต้นทุนในอนาคต
คุณบิล ยังมองว่าสุดท้ายแล้วอุตสาหกรรมการท่องเที่ยวและร้านอาหารจะฟื้นตัว
และไมเนอร์ก็จะเป็นหนึ่งในฟันเฟืองที่สำคัญของทั้ง 2 อุตสาหกรรมนี้
ซึ่งที่ผ่านมา หากดูจากข้อมูลในอดีต
ผลประกอบการของไมเนอร์ ก็มีการเติบโตมาโดยตลอด
มีการขยายธุรกิจอย่างรวดเร็ว รวมถึงการเพิ่มแบรนด์ที่แข็งแกร่งเข้ามาในพอร์ตธุรกิจ
ในระยะยาว เมื่อทุกอย่างกับมาสู่สภาวะปกติอีกครั้ง
ไมเนอร์ ก็น่าจะมีความพร้อม และศักยภาพที่จะกลับมาได้อย่างรวดเร็ว
สรุปแล้วก็ต้องติดตามกันต่อไปว่า ไมเนอร์จะผ่านบททดสอบครั้งสำคัญของบริษัทจาก วิกฤติโควิด-19 ในครั้งนี้ได้อย่างรวดเร็วแค่ไหน
แต่สำหรับคุณบิลแล้ว ดูเหมือนว่าเขาจะไม่กังวลและไม่ลังเลที่จะพาไมเนอร์กลับมาเติบโตได้อีกครั้ง
“การระบาดครั้งใหญ่ของ COVID-19 นี้จะส่งผลกระทบเพียงแค่ชั่วคราว
แต่คุณค่าของแบรนด์จะยังคงอยู่ในระยะยาว”
-คุณบิล กล่าวประโยคนี้ทิ้งท้าย..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Reference
หมายเหตุ บทความนี้มีเจตนาเพื่อนำเสนอข้อมูลของบริษัทเท่านั้น ไม่ได้ชี้นำให้มีการซื้อหรือขายหุ้นนี้แต่อย่างใด การลงทุนมีความเสี่ยงโปรดศึกษาข้อมูลให้ครบถ้วนก่อนตัดสินใจลงทุนทุกครั้ง